
Predložená dizertačná práca bola vypracovaná na PF JU v Českých Budějoviciach a pozostáva zo série experimentov skúmajúcich reakcie vtákov na vizuálne a akustické stimuly rôznych druhov predátorov. Autorka v spolupráci s kolegami zistila, že dospelé jedince strakoša obyčajného (Lanius collurio) nereaguje na dermoplastické preparáty straky obyčajnej (Pica pica), ale, naopak, intenzívne reaguje na preparáty sokola myšiara (Falco tinnunculus) alebo sojky obyčajnej (Garrulus glandarius). Zistila tiež, že dermoplastické preparáty sú do určitej miery nahraditeľné plyšovými preparátmi a že rybáre dlhochvosté (Sterna paradisaea) sa vracajú po vyrušení na hniezdiskách v blízkosti človeka podstatne skôr ako vo voľnej prírode.  
Doktorandka svoje výsledky publikovala v prestížnych periodikách (Animal Cognition, Plos One, Polar Biology, Journal of Ornithology). Tieto publikácie jasne naznačujú, že Mgr. Michaela Syrová vie vedecky pracovať a už počas doktorandského štúdia dosiahla vynikajúce výsledky. 
Keďže 4 z 5 prác tvoriacich dizertačnú prácu už prešli recenzným konaním, nebudem sa podrobne vyjadrovať k metodike a výskumným zámerom autorky. Predložená práca je veľmi kvalitná a moje otázky sú skôr diskusného charakteru. 
1. Str. 42 – Okrem toho, že strakoše aktívne nereagujú na straku je zvláštne, mňa prekvapujú aj ich reakcie na sokola myšiara. Prečo? Existujú záznamy o predácii sokola myšiara na strakoša? Alebo ide skôr o generalizovanú odpoveď na iné druhy sokolov, ktoré by mohli predstavovať pre strakoša nebezpečenstvo? Porovnávali ste niekedy reakciu strakoša na sokola myšiara napr. s jastrabom krahulcom (Accipiter nisus), ktorý by pre neho mohol predstavovať väčšie nebezpečenstvo?
2. Str. 50 – Hypotéza 2 - možno bolo by dobré prihliadať aj na vek strakošov, lebo tie mladšie by mali mať so strakou menej skúseností a mohli by byť reaktívnejšie, prípadne zisťovať, či sú reakcie na straky v oblastiach s nízkym výskytom strák (= t.j. menej skúseností) intenzívnejšie? 
3. Str. 59 – Obrana mláďat súvisí aj s párovacím systémom (mating system) – napr. polygýnne samce trsteniarikov veľkých (Acrocephalus arundinaceus) reagujú na predátora menej intenzívne ako monogamné samce, pretože ich relatívne straty sú v porovnaní s monogamnými nižšie. 
4. Str. 108 – Ak si je strakoš vedomý hrozby odhalenia hniezda krkavcovitými, prečo potom napáda aj sojku? Ak je to len kvôli jej menšej veľkosti, skúšali ste niekedy reakciu na kavku tmavú (Corvus monedula), ktorá je aspoň opticky (nie hmotnostne) menšia ako straka? Príp. strakoš stračí (Urolestes melanoleucus) je malý druh s podobným sfarbením ako straka. 
Predloženú dizertačnú prácu Mgr. Michaely Syrovej hodnotím veľmi pozitívne, pretože množstvom práce, ktorú odviedla a svojimi publikáciami preukázala tvorivé schopnosti a dokázala, že vie vedecky, dokonca tímovo, pracovať.  Prácu odporúčam ju na obhajobu pred príslušnou komisiou a po úspešnej obhajobe odporúčam udelenie titulu Philosophiae doctor (Ph.D.).								

prof. PaedDr. Pavol Prokop, DrSc.

V Bratislave 21.5. 2021

